KTAMมองหุ้นผันผวน-ระยะยาวยังแจ๋ว
บลจ.กรุงไทย มองหุ้นไทยยังสดใสด ลุยจ่ายเงินปันผลกองทุน KTSE อัตรา 2บาทต่อหน่วย พร้อมขายกองทุนตราสารหนี้ 1 ปี จ่าย 3.20%
17 เม.ย. 2556

บลจ.กรุงไทย มองหุ้นไทยยังสดใสด ลุยจ่ายเงินปันผลกองทุน KTSE อัตรา 2บาทต่อหน่วย พร้อมขายกองทุนตราสารหนี้ 1 ปี จ่าย 3.20%
นายสมชัย  บุญนำศิริ กรรมการผู้จัดการ บริษัทหลักทรัพย์จัดการกองทุน กรุงไทย (KTAM)เปิดเผยว่า แม้ช่วงเดือนเม.ย. ตลาดหุ้นมีความผันผวนค่อนข้างสูง แต่บริษัทเห็นว่าแนวโน้มในระยะยาวของตลาดยังดีอยู่ และถือว่าเป็นการปรับฐานหลังจากที่ปรับตัวขึ้นมาตั้งแต่ต้นปี จึงเป็นโอกาสดีสำหรับนักลงทุนที่จะเข้าลงทุน ประกอบกับภาพรวมทางด้านเศรษฐกิจโลกก็เริ่มปรับตัวไปในทิศทางที่ดีขึ้น บริษัทได้ให้เป้าหมายดัชนีตลาดหลักทรัพย์ในประเทศ ณ สิ้นปี 2556 อยู่ที่ 1,755จุด  
นอกจากนี้บริษัทเตรียมจ่ายเงินปันผล ให้กับผู้ถือหน่วยลงทุนกองทุนเปิดกรุงไทยซีเล็คทีฟ อิควิตี้ฟันด์  (KTSE) ในวันที่ 23 เม.ย.นี้  ในอัตรา 2.00 บาทต่อหน่วย   ซึ่งในปีนี้จ่ายเงินปันผลไปแล้วทั้งสิ้น 3.50 บาทต่อหน่วย โดยกองทุนเน้นลงทุนหุ้นในตลาดหลักทรัพย์ที่มีปัจจัยพื้นฐานดีไม่เกิน 30 หลักทรัพย์ โดยผลการดำเนินงานกองทุนตั้งแต่ต้นปี ถึง วันที่ 31 มี.ค.2556 อยู่ที่ 30.54% ขณะที่ผลตอบแทนดัชนีตลาดหลักทรัพย์อยู่ที่ 12.15%  
นายสมชัย กล่าวว่า สำหรับลูกค้าที่รับความเสี่ยงได้ในระดับปานกลางถึงต่ำและต้องการลงทุนในกองทุนที่มีกำหนดระยะเวลา บริษัทจึงเปิดจำหน่ายกองทุนเปิดกรุงไทยตราสารหนี้  เอฟไอเอฟ  34 (KTFF34)   ในวันที่ 18-23 เม.ย.2556  อายุ 1 ปี มูลค่าโครงการ 7,000 ล้านบาท เน้นลงทุนตราสารหนี้ทั้งในและต่างประเทศ ผู้ลงทุนจะได้รับผลตอบแทนประมาณ 3.20% ต่อปี 
บริษัทยังอยู่ระหว่างเปิดจำหน่ายกองทุนเปิดกรุงไทยสมาร์ทอินเวส 6เดือน1 (KTSIV6M1)  เป็นกองทุนประเภท Roll Over   ถึงวันที่ 22  เม.ย.นี้    อายุ 6 เดือน  เน้นลงทุนในเงินฝาก บัตรเงินฝาก ตั๋วแลกเงินของธนาคารออมสิน ,ธนาคารเกียรตินาคิน  และธนาคารแลนด์แอนด์เฮ้าส์ สัดส่วน 43% ของมูลค่าทรัพย์สินสุทธิของกองทุน   ส่วนที่เหลือลงทุนในตั๋วแลกเงินภาคเอกชนที่มีอันดับเครดิตตั้งแต่A- ขึ้นไป ผู้ลงทุนจะได้รับผลตอบแทนประมาณ  2.80% ต่อปี สามารถซื้อผ่านสาขาธนาคารกรุงไทยทั่วประเทศ